**ΘΕΜΑ :** 10% των πιστώσεων για απευθείας ανάθεση Μελετών

Ημ/νία υποβολής ***17/08/2023***

**Ερώτηση**

Σύμφωνα με το άρθρο 50 του Ν. 4782/2021 παράγραφος 5, *«…μπορούν να ανατεθούν από κάθε αναθέτουσα αρχή κατ’ έτος, μία ή περισσότερες συμβάσεις, συνολικού προϋπολογισμού μέχρι ποσοστού δέκα τοις εκατό (10%) των πιστώσεων της αναθέτουσας αρχής κατ’ έτος, για ανάθεση συμβάσεων έργων, μελετών και παροχής τεχνικών και λοιπών επιστημονικών υπηρεσιών, αντίστοιχα…»*

Επίσης στο άρθρο 1 του Ν. 4782/2021, παράγραφος 7α, αναφέρεται: *«…ως «δημόσιες συμβάσεις μελετών και τεχνικών και λοιπών συναφών επιστημονικών υπηρεσιών νοούνται όλες οι συμβάσεις με αντικείμενο την εκπόνηση μελετών και την παροχή τεχνικών και λοιπών συναφών επιστημονικών υπηρεσιών, οι οποίες συνδέονται με την εκτέλεση έργου, κατά την έννοια της περ. 7 ή τον χωρικό σχεδιασμό, όταν οι μελέτες δεν εκπονούνται και οι υπηρεσίες δεν παρέχονται από το προσωπικό της αναθέτουσας αρχής…»*

Παρακαλώ διευκρινίστε μας, αν στις κατ’ έτος πιστώσεις της αναθέτουσας αρχής, οι συμβάσεις του άρθρου 1, παράγραφος 7α του Ν.4782, λογίζονται ως μια κατηγορία (ένα είδος) συμβάσεων.

**Απάντηση:**

Σε σχέση με το προηγούμενο καθεστώς, διατηρείται (ως παρ. 5) η πρόβλεψη σύμφωνα με την οποία **μπορούν να ανατεθούν με τη διαδικασία της απευθείας ανάθεσης συμβάσεις έργων, μελετών και παροχής τεχνικών και λοιπών επιστημονικών υπηρεσιών, συνολικής αξίας έως 10% των πιστώσεων της αναθέτουσας αρχής κατ’έτο**ς, ενώ τυχόν συναπτόμενες πέραν του ως άνω ποσοστού θεωρούνται άκυρες. (Γνώμη Α-45 ΕΑΑΔΗΣΥ).

Σύμφωνα με το 4ο Πρακτικό (ΕΡΩΤΗΜΑ 1ο) της Ομάδας Εργασίας που συγκροτήθηκε με την με αριθ. πρωτ. 74177/22.03.2021 απόφαση του Γενικού Γραμματέα Υποδομών του Υπουργείου Υποδομών και Μεταφορών (ΑΔΑ: Ψ4ΜΙ465ΞΘΞ-ΗΣΤ), όπως τροποποιήθηκε με την υπ’ αριθ. 155641/14.6.2021 Απόφαση του Γενικού Γραμματέα Υποδομών του Υπουργείου Υποδομών και Μεταφορών (ΑΔΑ: 9ΕΨ4465ΧΘΞ-9ΣΖ) : «Σύμφωνα με τις παρ. 4 και 5 του άρθρου 118 ν. 4412/2016, μπορούν να ανατεθούν από κάθε αναθέτουσα αρχή κατ` έτος, μία ή περισσότερες συμβάσεις, συνολικού προϋπολογισμού **μέχρι ποσοστού δέκα τοις εκατό (10%) των πιστώσεων της αναθέτουσας αρχής κατ` έτος, για ανάθεση συμβάσεων έργων, μελετών και παροχής τεχνικών και λοιπών επιστημονικών υπηρεσιών, αντίστοιχα.** Συμβάσεις που συνάπτονται κατά παράβαση του ορίου του προηγούμενου εδαφίου είναι άκυρες και δεν παράγουν έννομα αποτελέσματα...». Με τις άνω προβλέψεις ο νομοθέτης στο πλαίσιο της λήψης μέτρων για την αποφυγή διαρκούς προσφυγής στις διατάξεις **περί απευθείας ανάθεσης, για συμβάσεις έργων, μελετών και παροχής τεχνικών και λοιπών συναφών επιστημονικών υπηρεσιών,** που ούτως ή άλλως αποτελούν εξαιρετικές διαδικασίες και η τυχόν εξακολουθητική χρήση τους λόγω της περιορισμένης δημοσιότητας και της ανυπαρξίας προληπτικού ελέγχου, δύναται να δημιουργήσει φαινόμενα διαφθοράς, εισάγει απαγορευτικούς κανόνες, ώστε να αποτρέψει την διαρκή προσφυγή όχι μόνο στην εν λόγω εξαιρετική διαδικασία αλλά και την ανάθεση όμοιων συμβάσεων στον ίδιο οικονομικό φορέα».

Τέλος, στη συνέχεια του εν λόγω Πρακτικού, συμπληρωματικά διευκρινίζεται ότι *«**Οι απαγορευτικοί κανόνες των διατάξεων των παρ. 4 και 5 του άρθρου 118 ν. 4412/2016 όπως ισχύει μετά την τροποποίησή του με το άρθρο 50 ν. 4782/2021, εφαρμόζονται αθροιστικά από 1.6.2021, για απευθείας αναθέσεις συμβάσεων έργων, μελετών και παροχής τεχνικών και λοιπών συναφών επιστημονικών υπηρεσιών, ανεξάρτητα της πηγής προέλευσης της χρηματοδότησης των εν λόγω συμβάσεων».*